Official Journal L 336 , 23/12/2003 P. 0006 - 0007



EUROOPA PARLAMENDI JA NÕUKOGU MÄÄRUS (EÜ) nr 2257/2003, 25. november 2003, millega muudetakse nõukogu määrust (EÜ) nr 577/98 tööjõu valikvaatluse korraldamise kohta ühenduses, et kohandada vaadeldavate näitajate loetelu (EMPs kohaldatav tekst) EUROOPA PARLAMENT JA EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 285, võttes arvesse komisjoni ettepanekut, toimides asutamislepingu artiklis 251 sätestatud korras[1] ning arvestades järgmist: (1) Nõukogu määruse (EÜ) nr 577/98[2] alusel läbiviidav tööjõu valikvaatlus peaks piisavalt hõlmama tööturu uusi ja alles hiljuti esile kerkinud tunnusjooni. (2) Vastavalt Nice'is 2000. aasta detsembris kohtunud Euroopa Ülemkogu vastuvõetud Euroopa sotsiaalmeetmete kavale, nõukogu 18. veebruari 2002. aasta otsusele 2002/177/EÜ liikmesriikide 2002. aasta tööhõivepoliitika suuniste kohta[3] ja nõukogu 21. juuni 2002. aasta soovitusele 2002/549/EÜ liikmesriikide ja ühenduse majanduspoliitika üldsuuniste kohta[4] tuleb töökorraldust kohandada nii ettevõtte kui ka üksikisiku vajadustega. (3) Määruses (EÜ) nr 577/98 ettenähtud vaatlustunnused määrati kindlaks kõnealusel ajal kehtinud statistiliste vajaduste ja tööturu olukorra alusel. (4) Andmete kogumine ei tohiks tekitada vastajatele ebasobivalt suurt koormust võrreldes tulemustega, mida vaatluse kasutajad võivad põhjendatult oodata. (5) Komisjon on konsulteerinud nõukogu 19. juuni 1989. aasta otsusega 89/382/EMÜ, Euratom[5] asutatud statistikaprogrammi komiteega. (6) Seetõttu tuleks määrust (EÜ) nr 577/98 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 577/98 artiklit 4 muudetakse järgmiselt. 1. Lõike 1 punktid b, c, d ja g asendatakse järgmistega: "b) hõiveseisund: - hõiveseisund vaatlusnädala jooksul, - palgasaamise jätkumine, - põhjus, miks töökohta omav isik ei töötanud, - töötu isiku puhul töökoha otsimine, - otsitud töökoha liik (füüsilisest isikust ettevõtja või töötaja), - töökoha otsimise viisid, - tööleasumise valmidus; c) põhitöökoha andmed: - ametikoht, - kohaliku üksuse tegevusala, - amet, - juhtimiskohustused, - kohalikus üksuses töötavate isikute arv, - riik, kus töökoht asub, - piirkond, kus töökoht asub, - aasta ja kuu, mil isik asus tööle praegusele ametikohale, - riigi tööturuasutuse osa praeguse töökoha leidmisel, - töö pidevus (ja põhjused), - ajutise töö või tähtajalise töölepingu kestus, - töö täistööajaga/osalise tööajaga (ja põhjused), - leping ajutist tööd vahendava asutusega, - töötamine kodus; d) tööaeg tundides: - nädalas tavaliselt töötatud tundide arv, - tegelikult töötatud tundide arv, - ületundide arv vaatlusnädalal, - peamised põhjused, miks tegelikult töötatud tundide arv erines tavaliselt töötatud tundide arvust;" "g) töökoha otsimine: - otsitud töökoha liik, - töökoha otsimise kestus, - isiku olukord vahetult enne tööotsimise algust, - kas on registreeritud riiklikus tööhõiveametis ja kas on saanud toetusi, - nende isikute soov töötada, kes tööd ei otsi, - põhjused, miks isik ei ole tööd otsinud, - hooldusteenuste puudumine." 2. Lõikele 1 lisatakse järgmine punkt: "n) ebatüüpilised tööajad: - vahetustega töö, - õhtune töö, - öötöö, - laupäeval töötamine, - pühapäeval töötamine." 3. Lõike 2 kolmas taane asendatakse järgmisega: "- lisaküsimustiku maht ei või olla suurem kui 11 muutujat." 4. Lisatakse järgmine lõige: "4. Komisjoni ettepanekul võib lõikes 1 täpsustatud vaatlustunnuste hulgast määrata kindlaks muutujate loendi (edaspidi "struktuurilised muutujad"), mida tuleb vaadelda üksnes aasta keskmistena 52 nädala kohta, mitte kvartali keskmistena. Kõnealune struktuuriliste muutujate loend, valimi minimaalne suurus ja vaatluse sagedus määratakse kindlaks artiklis 8 ettenähtud korras. Hispaania, Soome ja Ühendkuningriik võivad üleminekuperioodi jooksul kuni 2007. aasta lõpuni vaadelda struktuurilisi muutujaid ühe kvartali kaupa." Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 25. november 2003 Euroopa Parlamendi nimel president P. COX Nõukogu nimel eesistuja L. MORATTI [1] Euroopa Parlamendi 2. septembri 2003. aasta arvamus (Euroopa Liidu Teatajas seni avaldamata). Nõukogu 4. novembri 2003. aasta otsus. [2] EÜT L 77, 14.3.1998, lk 3. Määrust on viimati muudetud komisjoni määrusega (EÜ) nr 2104/2002 (EÜT L 324, 29.11.2002, lk 14). [3] EÜT L 60, 1.3.2002, lk 60. [4] EÜT L 182, 11.7.2002, lk 1. [5] EÜT L 181, 28.6.1989, lk 47.